Tamperelaisen koomikkoryhmä Kummelin sketsiohjelmaa esitettiin Ylen TV2-kanavalla 1990-luvulla ja vielä 2000-luvun alussa. Aziz-hahmo oli humoristinen arabiterroristi, joka esiintyi ainakin Kummelin 6. tuotantokaudella.

Yleisradio vahvistaa nettihuhun: takavuosien sketsiohjelma Kummelin Areena-uusintajaksoista on ”sensuroitu” eli poistettu fanatismille ja terroristeille nauraneet Aziz the Combat Fighter -sketsit. Ylen luova johtaja Ville Vilén kertoo Uudelle Suomelle, että ehdotus asiasta tuli Kummelin tekijöiltä itseltään.

Verkossa alettiin torstaina huhuilla, että Yle Areenan Kummeli-jaksoista puuttuu Aziz-pätkiä, jotka ovat nähtävissä vastaavissa Kummelin jaksoissa vaikkapa YouTubessa. Asiasta esitettiin kysymys Yle Areenan Twitter-tilille torstaina, jolloin Yle vahvisti väitteen.

– Kummelin uusintajaksoista on jätetty pois Aziz-sketsit, koska on haluttu välttää mielipahaa terrorismitapahtumien yhteydessä, Yle Areena tviittasi.

Yleisradion luovien sisältöjen johtaja Ville Vilén vahvistaa myös asian Uudelle Suomelle.

– Tämä pitää paikkansa. Ehdotus niiden poistamisesta tuli tekijöiltä, siis Kummelin tekijöiltä itseltään. He olivat sitä mieltä, että nyt näiden tapahtumien vuoksi, mitä tässä ympärillä on [kohdat tulisi leikata], Vilén kertoo.

– On varmaan mahdollista, että mikäli tämä maailma tämän asian ympärillä menee parempaan suuntaan, niin ne voidaan joskus palauttaa.

Kummeli-jaksoja julkaistiin Areenassa maaliskuussa, ennen Brysselin terrori-iskua. Lähimuistissa olivat kuitenkin Pariisin iskut sekä tiedossa yleinen jännittynyt maailmantila. Vilén sanoo tekijöiden kokeneen, että nykyisessä maailmanpoliittisessa tilanteessa "he eivät olisi tehneet sellaisia sketsejä".

– Me noudatimme tässä tapauksessa tekijöiden toivetta ja otimme ne muutamat sketsit pois niistä jaksoista, jotka nyt julkaistiin Areenassa, Vilén sanoo.

Vilénin mukaan asiaa pohdittiin Kummelin tekijöiden ja Yleisradion väen kesken ja tultiin siihen tulokseen, että terrorismissa ei nykytilanteessa ole hirveästi naurunaihetta.

- 90-luvun alussa se on näyttäytynyt erilaisena. Nyt se fanaattisuus ei ihan hirveästi naurata.

Yle julkaisi tamperelaisen klassikkosarjan kuusi ensimmäistä tuotantokautta pysyvästi Areenassa maaliskuussa. Toisessa Twitter-viestissään Areenan väki kertoo jaksokohtaisesti, mitä Aziz-pätkiä jätettiin pois.